[Video] Akteurs, vervaardigers gesels oor ‘Modder en Bloed’Modder en Bloed. Foto: Facebook via Modder en Bloed Modder en Bloed, ŉ epiese periodefliek oor die Anglo-Boereoorlog, begin 1 April in teaters landwyd draai. Maroela Media het met sommige van die akteurs en vervaardigers gesels by Askari Game Lodge in Magaliesburg oor dié fliek en die storie rondom dit. Dié fliek vertel die verhaal van Willem Morkel nadat sy vrou en kind in die Anglo-Boereoorlog in 1901 vermoor is. Ná die dood van sy vrou en kind word Morkel (Stian Bam) verban na St. Helena waar hy saam met ander krygsgevangenes aangehou word. Tydens die gevangenskap is daar geen genade nie en leef hulle in haglike omstandighede. Hoewel elke dag ’n stryd om oorlewing is, moedig dit kameraadskap onder die gevangenes aan en raak hulle so heg soos ’n familie. Stian Bam het vertel mense kan baie verwag van sy karakter in die fliek. “Morkel is ŉ natuurlike leier en iemand wat vreeslik strategies dink. Maar hy was ook ŉ goeie boer en ŉ gewone mens, en vandaar het sy natuurlike instink om die leier te wees, selfs onder druk, hom ŉ simbool van die Afrikaner gemaak,” vertel Stian Bam oor sy karakter. Jaco Muller, wat die rol van Giepie “Rot” Nel vertolk, sê die storie is boeiend omdat kykers weet sommige situasies het werklik gebeur. “Die lewe vir die gevangenes in die fliek is moeilik en dinge gaan nie goed nie. Hulle word heeldag rondgejaag en moet klippe aandra. Dis werklik ŉ boeiende storie.” Albert Maritz, in die rol van Isak Naude, sê Modder en Bloed vertel ŉ belangrike storie. “Baie mense gaan seker vra hoekom dit nodig is om weer so ’n verhaal te vertel. Op dié kantelpunt in die tydvak van ons land is dit belangrik dat mense weer herinner word aan die geskiedenis van die Suid-Afikaner.” Llewellyn Greeff, vervaardiger, sê die storie is ook spesiaal geskryf sodat hy oorsee kan reis. Akteurs soos Deon Lotz, Edwin van der Walt, Albert Maritz, Altus Theart, Jacques Bessenger, Bok van Blerk, Michael Richard en David Louw maak hul verskyning in die prent. Britse akteurs soos Charlotte Salt (Katherine Sterndale), Patrick Connolly, Nick Cornwall en Josh Myers is ook in die fliek te sien. Kyk die video hier. Besoek Askari Game Lodge se webwerf.